ToekomsVenster: Die “stryd” hou nie op niehttps://rak2.spens.co.za/radio/2015-onderhoude/217.mp3 Argieffoto. Lees Galasiërs 5:16-26 Die oplossing wat Paulus voorstel, is nie om harder te probeer of om een of ander ervaring met die Heilige Gees te soek nie. Nee, hy weet alle kinders van God is reeds deur die Gees in die liggaam van Christus ingedoop (1 Kor 12:13). As dit nie so was nie, was hulle nog nie deel van die liggaam nie (Rom 8:9). Hy stel dus voor dat gelowiges beheer moet oorgee. Dit beteken om op te hou probeer om dit self reg te kry. Dit is eers wanneer ‘n mens op die punt kom waar jy besef jy gaan nooit hierdie stryd wen nie omdat jy eenvoudig nie sterk of goed genoeg is nie dat jy maar net voor Christus kan neerval en sê: “Ek gee oor, neem asseblief oor! Sonder U kan ek niks doen nie!” Dit is wat Galasiërs 5:16 vir ons wil sê. Om so beheer oor te gee is om gehoorsaam te wees aan die opdrag wat Paulus in Efesiërs 5:18b gee waar hy ook oor hierdie stryd praat. Daar sê hy ons moet ons met die Gees laat vervul. Dit is niks anders as om jou gedrag en lewe onder beheer van die Gees te stel nie. Die Gees is immer nie ‘n vloeistof wat jou kan vul soos water ‘n bottel vul nie. Nee, Hy is ‘n Persoon met wie jy in ‘n verhouding staan; Iemand, God self, aan wie jy beheer kan oorgee in hierdie verhouding. Wanneer jy dit doen, verander Hy ook mettertyd jou waardes en gedrag.